Document ID: 32006R0800

KOMISIJAS REGULA (EK) Nr. 800/2006
(2006. gada 30. maijs),
ar ko atver nobarošanai paredzētu jaunbuļļu importa tarifu kvotu un paredz tās pārvaldību (no 2006. gada 1. jūlija līdz 2007. gada 30. jūnijam)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1254/1999 par liellopu un teļa gaļas tirgus kopīgo organizāciju (1) un jo īpaši tās 32. panta 1. punktu,
tā kā:
(1)
Atbilstoši Pasaules tirdzniecības organizācijas CXL grafikam Kopienai jāatver gada importa tarifu kvota 169 000 nobarošanai paredzētu jaunbuļļu. Tomēr pēc sarunām, kuru rezultātā tika noslēgts Nolīgums vēstuļu apmaiņas veidā starp Eiropas Kopienu un Amerikas Savienotajām Valstīm atbilstīgi 1994. gada Vispārējās vienošanās par tarifiem un tirdzniecību (VVTT) XXIV panta 6. punktam un XXVIII pantam (2), kas apstiprināts saskaņā ar Padomes Lēmumu 2006/333/EK (3), Kopiena apņēmās iekļaut savā sarakstā šīs importa tarifu kvotas pielāgojumu attiecībā uz visām dalībvalstīm.
(2)
Ir lietderīgi noteikt sīki izstrādātus noteikumus šīs tarifu kvotas pārvaldībai, lai laikposmā no 2006. gada 1. jūlija līdz 2007. gada 30. jūnijam pieejamo daudzumu varētu piemēroti sadalīt visa gada garumā saskaņā ar Regulas (EK) Nr. 1254/1999 32. panta 4. punktu.
(3)
Ņemot vērā gaidāmo Bulgārijas un Rumānijas Pievienošanās līguma Eiropas Savienībai stāšanos spēkā, neskarot minētā līguma 39. pantu un nodrošinot šo valstu uzņēmējiem iespēju gūt labumu no šīs kvotas pēc minēto valstu pievienošanās dienas, kvotas laikposms ir jādala divos apakšperiodos un saskaņā ar šo kvotu pieejamais daudzums šajos laikposmos ir jāregulē, ņemot vērā tradicionālo tirdzniecības sistēmu starp Kopienu un piegādātājvalstīm šīs kvotas robežās.
(4)
Lai panāktu vienlīdzīgāku pieeju kvotai, nodrošinot ekonomiski rentablu dzīvnieku skaitu uz pieteikumu, katrā ievešanas atļaujas pieteikumā jāņem vērā minimālais un maksimālais dzīvnieku skaits.
(5)
Lai nepieļautu spekulāciju, kvotas daudzumus jāļauj izmantot tiem uzņēmējiem, kuri spēj apliecināt, ka tie patiesi importē nozīmīgu apjomu no trešām valstīm. Ievērojot to, kā arī efektīvas pārvaldības nodrošināšanai jāpieprasa, lai attiecīgie tirgotāji laikposmā no 2005. gada 1. maija līdz 2006. gada 30. aprīlim būtu importējuši vismaz 50 dzīvniekus, jo sūtījumu, kurā ir 50 dzīvnieku, var uzskatīt par ekonomiski rentablu.
(6)
Lai šādus kritērijus varētu pārbaudīt, pieteikumi jāiesniedz dalībvalstī, kurā importētājs ir iekļauts PVN maksātāju reģistrā.
(7)
Lai nepieļautu spekulāciju, importētājiem, kuri 2006. gada 1. janvārī vairs nenodarbojas ar dzīvu liellopu tirdzniecību, jāliedz kvotas izmantošana, un ievešanas atļaujas nedrīkst nodot citiem.
(8)
Jāparedz, ka daudzumi, par kuriem var iesniegt atļauju pieteikumus, ir sadalāmi pēc pārskata perioda un vajadzības gadījumā pēc tam, kad ir piemērots vienots piešķīruma koeficients.
(9)
Režīms jāpārvalda, izmantojot ievešanas atļaujas. Tādēļ jāparedz noteikumi par pieteikumu iesniegšanu un par informāciju, kas jāiesniedz par pieteikumiem un atļaujām, vajadzības gadījumā ar dažiem noteikumiem papildinot Komisijas 1995. gada 26. jūnija Regulu (EK) Nr. 1445/95 par importa un eksporta licenču piemērošanas noteikumiem liellopu gaļas nozarē un par Regulas (EEK) Nr. 2377/80 atcelšanu (4) un Komisijas 2000. gada 9. jūnija Regulu (EK) Nr. 1291/2000, ar ko nosaka sīki izstrādātus kopējus noteikumus, kas jāievēro, piemērojot importa un eksporta licenču un iepriekš noteiktas kompensācijas sertifikātu sistēmu lauksaimniecības produktiem (5), vai atkāpjoties no dažiem noteikumiem minētajās regulās.
(10)
Pieredze rāda, ka pienācīgai kvotas pārvaldībai arī jānosaka, ka atļaujas īpašnieks ir faktiskais importētājs. Tādēļ šādam importētājam aktīvi jāpiedalās attiecīgo dzīvnieku iepirkšanā, pārvadāšanā un ievešanā. Šo darbību apliecinājuma uzrādīšanai tādēļ ir jābūt galvenajai prasībai attiecībā uz atļaujas nodrošinājumu saskaņā ar Komisijas 1985. gada 22. jūlija Regulu (EEK) Nr. 2220/85, ar ko nosaka kopējus sīki izstrādātus noteikumus garantijas ķīlu sistēmas piemērošanai lauksaimniecības produktiem (6).
(11)
Lai nodrošinātu stingru atbilstoši kvotai importēto dzīvnieku statistikas kontroli, nepiemēro pielaidi, kas minēta Regulas (EK) Nr. 1291/2000 8. panta 4. punktā.
(12)
Šīs tarifu kvotas piemērošanai ir nepieciešamas ievesto dzīvnieku konkrēto galamērķu efektīvas pārbaudes. Tādēļ dzīvnieki jānobaro tajā dalībvalstī, kura ir izsniegusi ievešanas atļauju.
(13)
Jāiemaksā nodrošinājums, lai garantētu to, ka dzīvnieki noteiktajās ražotnēs tiek nobaroti vismaz 120 dienas. Nodrošinājumam jānosedz starpība starp kopējā muitas tarifa nodokli un samazināto nodokli, ko piemēro dienā, kad attiecīgos dzīvniekus laiž brīvā apgrozībā.
(14)
Šajā regulā paredzētie pasākumi ir saskaņā ar Liellopu un teļa gaļas pārvaldības komitejas atzinumu,
IR PIEŅĒMUSI ŠO REGULU.
1. pants
1. Ar šo laikposmam no 2006. gada 1. jūlija līdz 2007. gada 30. jūnijam tiek atvērta tarifu kvota 24 070 jaunbuļļiem, uz kuriem attiecas KN kods 0102 90 05, 0102 90 29 vai 0102 90 49 un kuri paredzēti nobarošanai Kopienā.
Šīs tarifu kvotas kārtas numurs ir 09.4005.
2. Ievedmuitas nodoklis, ko piemēro saskaņā ar 1. punktā minēto tarifu kvotu, ir 16 % procentuālais nodoklis plus 582 EUR par tīrsvara tonnu.
Pirmajā daļā noteikto nodokļu likmi piemēro ar noteikumu, ka importētie dzīvnieki tiek nobaroti vismaz 120 dienas dalībvalstī, kura ir izsniegusi ievešanas atļauju.
3. Pirmajā punktā minētos daudzumus sadala šādi:
a)
12 035 dzīvi liellopi laikposmā no 2006. gada 1. jūlija līdz 2006. gada 31. decembrim;
b)
12 035 dzīvi liellopi laikposmā no 2007. gada 1. janvāra līdz 2007. gada 30. jūnijam.
4. Ja 3. punkta a) apakšpunktā minētajā laikposmā daudzums, uz kuru attiecas pieteikumi atļauju saņemšanai, ir mazāks par šajā laikposmā pieejamo daudzumu, tad pārējais daudzums par minēto laikposmu tiks pievienots 3. punkta b) apakšpunktā minētajā laikposmā pieejamam daudzumam.
2. pants
1. Lai pieteikumu iesniedzēji būtu tiesīgi izmantot 1. pantā paredzēto kvotu, viņiem jābūt fiziskām vai juridiskām personām un ievešanas atļauju pieteikumu iesniegšanas laikā jāapliecina attiecīgās dalībvalsts kompetentajām iestādēm, ka laikā no 2005. gada 1. maija līdz 2006. gada 30. aprīlim viņi ir importējuši vismaz 50 dzīvniekus, uz kuriem attiecas KN kods 0102 90.
Pamatojoties uz Bulgārijas un Rumānijas Pievienošanās līguma stāšanos spēkā 2007. gada 1. janvārī, šo valstu uzņēmēji var iesniegt pieteikumus ievešanas atļauju saņemšanai attiecībā uz šīs kvotas pieejamo daudzumu otrajā apakšperiodā, kā minēts 1. panta 3. punkta b) apakšpunktā, ja laikposmā no 2005. gada 1. maija līdz 2006. gada 30. aprīlim viņi ir importējuši vismaz 50 dzīvniekus, uz kuriem attiecas KN kods 0102 90.
Pieteikumu iesniedzējiem jābūt reģistrētiem valsts PVN maksātāju reģistrā.
2. Kā ievešanas apliecinājums der vienīgi muitas dokuments par laišanu brīvā apgrozībā, kuru attiecīgi vizē muitas iestādes un kurā iekļauta norāde par attiecīgo pieteikuma iesniedzēju kā faktisko saņēmēju.
Dalībvalstis var pieņemt pirmajā daļā minētā dokumenta kopijas, kuras pienācīgi apliecinājusi kompetentā iestāde. Ja pieņem šādas kopijas, to norāda dalībvalstu paziņojumā, kas minēts 3. panta 5. punktā, par katru attiecīgo pieteikuma iesniedzēju.
3. Uzņēmēji, kuri 2006. gada 1. janvārī ir pārtraukuši tirdzniecību ar trešām valstīm liellopu un teļa gaļas nozarē, nav tiesīgi iesniegt pieteikumus.
4. Uzņēmums, kas izveidots, apvienojoties uzņēmumiem, kuriem katram ir bāzes ievedums, kas atbilst 1. punktā minētajam minimālajam daudzumam, par pamatu iesniegumam var izmantot minētos bāzes ievedumus.
3. pants
1. Pieteikumus ievešanas atļauju saņemšanai drīkst iesniegt tikai tajā dalībvalstī, kurā pieteikuma iesniedzējs ir reģistrēts PVN maksātāju reģistrā.
2. Pieteikumi ievešanas atļauju saņemšanai par katru 1. panta 3. punktā minēto laikposmu
a)
jāattiecina vismaz uz 50 dzīvniekiem,
b)
nedrīkst attiekties uz vairāk nekā 5 % no pieejamā daudzuma.
Ja pieteikumi pārsniedz pirmās daļas b) apakšpunktā minēto daudzumu, pārpalikumu neņem vērā.
3. Pieteikumus ievešanas atļauju saņemšanai par 1. panta 3. punkta a) apakšpunktā minēto laikposmu iesniedz desmit darbdienu laikā pēc šīs regulas publicēšanas Eiropas Savienības Oficiālajā Vēstnesī.
Pieteikumus ievešanas atļauju saņemšanai par 1. panta 3. punkta b) apakšpunktā minēto laikposmu iesniedz šā laikposma pirmajās desmit darbdienās.
4. Katrs pieteikuma iesniedzējs var iesniegt ne vairāk kā vienu pieteikumu par katru 1. panta 3. punktā minēto laikposmu. Ja viens un tas pats pieteikuma iesniedzējs iesniedz vairāk nekā vienu pieteikumu, tad netiek pieņemts neviens minētā pieteikuma iesniedzēja pieteikums.
5. Pārbaudījušas iesniegtos dokumentus, dalībvalstis vēlākais līdz piektajai darbdienai pēc pieteikumu iesniegšanas termiņa nosūta Komisijai sarakstu, kurā norāda pieteikumu iesniedzējus, to adreses, kā arī pieteikumos norādītos daudzumus.
Paziņojumus, tostarp nulles paziņojumus, nosūta pa faksu vai e-pastu, izmantojot I pielikumā iekļauto paraugu, ja pieteikumi faktiski ir iesniegti.
4. pants
1. Pēc 3. panta 5. punktā minētā paziņojuma nosūtīšanas Komisija cik ātri vien iespējams nolemj, kādā mērā pieteikumu prasības var izpildīt.
2. Ja daudzumi, uz kuriem attiecas 3. pantā minētie pieteikumi, pārsniedz attiecīgajā laikposmā pieejamos daudzumus, Komisija nosaka vienotu piešķīruma koeficientu, kas piemērojams pieteikumā norādītajiem daudzumiem.
Ja, izmantojot pirmajā daļā minēto piešķīruma koeficientu, iegūst skaitli, kas mazāks par 50 dzīvniekiem uz vienu pieteikumu, attiecīgās dalībvalstis pieejamo daudzumu nosaka, izlozējot importa tiesības, kuras katra attiecas uz 50 dzīvniekiem. Ja atlikusī partija ir mazāka par 50 dzīvniekiem, to uzskata par vienu partiju.
3. Komisijai pieņemot lēmumu par pieteikumu pieņemšanu, atļaujas izsniedz iespējami īsā laikā.
5. pants
1. Ievešanas atļaujas izsniedz uz tā uzņēmēja vārda, kurš ir iesniedzis pieteikumu.
2. Atļaujas pieteikumos un atļaujās norāda šādas ziņas:
a)
8. ailē - izcelsmes valsti,
b)
16. ailē - vienu vai vairākus no šādiem kombinētās nomenklatūras kodiem: 0102 90 05, 0102 90 29 vai 0102 90 49,
c)
20. ailē - kvotas kārtas numuru (09.4005) un vienu no II pielikumā paredzētajām norādēm.
6. pants
1. Atkāpjoties no Regulas (EK) Nr. 1291/2000 9. panta 1. punkta, ievešanas atļaujas, kas izdotas saskaņā ar šo regulu, nevar nodod citiem, un tās dod tiesības uz tarifu kvotas izmantošanu tikai tad, ja tajās norādītais atļaujas īpašnieka vārds un uzvārds vai nosaukums, kā arī adrese sakrīt ar saņēmēja datiem atļaujai pievienotajā muitas deklarācijā par laišanu brīvā apgrozībā.
2. Atkāpjoties no Regulas (EK) Nr. 1445/95 3. panta, ievešanas atļaujas ir derīgas 180 dienas no to faktiskās izsniegšanas datuma šīs regulas 4. panta 3. punkta nozīmē. Neviena ievešanas atļauja nav derīga pēc 2007. gada 30. jūnija.
3. Nodrošinājums attiecībā uz ievešanas atļauju ir 15 EUR par dzīvnieku, un pieteikuma iesniedzējs to iemaksā, iesniedzot atļaujas pieteikumu.
4. Izsniegtās atļaujas ir derīgas visā Kopienā.
5. Saskaņā ar Regulas (EK) Nr. 1291/2000 50. panta 1. punktu pilnu kopējā muitas tarifa nodokli, kas piemērojams dienā, kad tiek pieņemta muitas deklarācija par laišanu brīvā apgrozībā, iekasē par visiem ievestajiem daudzumiem, kas pārsniedz ievešanas atļaujā norādītos.
6. Atkāpjoties no Regulas (EK) Nr. 1291/2000 III sadaļas 4. iedaļas noteikumiem, nodrošinājumu atmaksā tikai tad, kad ir iesniegts apliecinājums, ka atļaujas īpašnieks ir komerciāli un loģistiski atbildīgs par attiecīgo dzīvnieku iepirkšanu, pārvadāšanu un muitošanu laišanai brīvā apgrozībā. Šādā apliecinājumā ir vismaz:
a)
faktūrrēķina oriģināls vai apliecināta kopija, ko atļaujas īpašniekam izrakstījis pārdevējs vai tā pārstāvis, abi reģistrēti trešā valstī, kas ir eksportētājvalsts, kā arī apliecinājums maksājumam, ko veicis atļaujas īpašnieks, vai neatsaucams akreditīvs, ko atļaujas īpašnieks atvēris par labu pārdevējam;
b)
pavadzīme vai - attiecīgā gadījumā - sauszemes pārvadājuma vai gaisa pārvadājuma dokuments, kas par attiecīgajiem dzīvniekiem izrakstīts uz atļaujas īpašnieka vārda;
c)
apliecinājums, ka preces ir deklarētas laišanai brīvā apgrozībā, kurā norādīts atļaujas īpašnieka, kas vienlaikus ir arī saņēmējs, vārds, uzvārds vai nosaukums un adrese.
7. pants
1. Importēšanas laikā importētājs apliecina, ka
a)
rakstiski ir apņēmies viena mēneša laikā informēt dalībvalsts kompetento iestādi par fermu vai fermām, kurās jaunlopi tiks nobaroti,
b)
dalībvalsts kompetentajā iestādē ir iemaksājis nodrošinājumu tādā apjomā, kā noteikts katram atbilstošajam KN kodam III pielikumā. Importēto dzīvnieku nobarošana šajā dalībvalstī vismaz 120 dienas no dienas, kad pieņemta muitas deklarācija par laišanu brīvā apgrozībā, ir galvenā prasība saskaņā ar Regulas (EEK) Nr. 2220/85 20. panta 2. punktu.
2. Izņemot nepārvaramas varas gadījumus, 1. punkta b) apakšpunktā minēto nodrošinājumu atmaksā tikai tad, ja dalībvalsts kompetentai iestādei ir iesniegts apliecinājums, ka jaunlopi
a)
ir nobaroti fermā vai fermās, kas norādītas atbilstīgi 1. punktam,
b)
nav nokauti, pirms pagājušas 120 dienas no importēšanas dienas, vai
c)
ir nokauti veselības apsvērumu dēļ vai ir miruši no slimības vai nelaimes gadījumā pirms šā laikposma beigām.
Nodrošinājumu atmaksā uzreiz pēc šāda apliecinājuma uzrādīšanas.
Tomēr, ja 1. punkta a) apakšpunktā minētais termiņš nav ievērots, atmaksājamo nodrošinājumu samazina par
-
15 % un par
-
2 % no atlikušās summas par katru pārsniegto dienu.
Neatmaksāto summu atsavina un patur kā muitas nodokli.
3. Ja 2. punktā minētais apliecinājums nav uzrādīts 180 dienu laikā no importēšanas dienas, nodrošinājumu atsavina un patur kā muitas nodokli.
Tomēr, ja šādu apliecinājumu neuzrāda 180 dienu laikā, kā noteikts pirmajā daļā, bet uzrāda sešu mēnešu laikā pēc šā laikposma, atsavināto summu, atņemot 15 % no nodrošinājuma, atmaksā.
8. pants
Piemēro Regulu (EK) Nr. 1291/2000 un Regulu (EK) Nr. 1445/95, ja vien šajā regulā nav paredzēts citādi.
9. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 30. maijā

Labels: 3
6